MotoGP: Bestendige Brad Binder 7de in SpielbergBrad Binder (Foto: Adrian Dennis / AFP) Hulle noem hom nie verniet BB33 nie. Sekerlik omdat dit ŉ samestelling van Suid-Afrika se Brad Binder se eerste voorletter en van is en hy met nommer 33 op sy Red Bull KTM in vanjaar se MotoGP jaag. Maar dit kon netsowel Bestendige Brad (BB33) gewees het nadat hy Sondag op die Red Bull Ring in Spielberg sewende in die Oostenrykse MotoGP geëindig het nadat hy in die vierde ry in die 12de wegspringposisie was. Dit is straks nie te veel om oor opgewonde te raak nie omdat dit nie ŉ podiumplek is nie. Maar neem in ag dat Binder reeds 12 van vanjaar se 13 renne voltooi het. Sy beste vertonings was ŉ vierde, vyfde, sesde, sewende, drie agtste en twee negende plekke. Sondag se MotoGP is deur Francesco Bagnaia (Ducati) gewen, wat sy vyfde sege vanjaar en derde opeenvolgende oorwinning was. Hy is gevolg deur die huidige wêreldkampioen, Fabio Quartararo (Yamaha), Jack Miller (Ducati), Luca Marini (Ducati), Johann Zarco (Ducati), Aleix Espargaro (Aprilia) en Binder. Quartararo (200 punte) het sy voorsprong op vanjaar se puntelys verder vergroot met Espargaro (168 punte) tweede en Bagnaia (156) derde. Binder (107 punte) het aan sy sewende posisie geklou. Brad Binder se jonger broer, Darryn, wat 21ste weggespring het, het die oog getref toe hy byna halfpad deur die ren tot 12de opgeskuif het, maar sy ren in die 12de rondte beëindig is toe hy ŉ ongeluk gemaak het. Ander jaers wat ook nie die ren vanweë ongelukke kon voltooi nie, sluit in Joan Mir (1ste rondte), Enea Bastianini, Taakaki Nakagami en Franco Morbidelli. Die volgende MotoGP is die San Mario-ren in Italië op 4 September.